བོད་ཁུལ་གྱི་སློབ་གྲྭ་ཆུང་འབྲིང་གང་ལ་མཚོན་ནའང་།དགེ་རྒན་དང་སློབ་མའི་འཇོན་ཐང་གི་ཚད་ནི་སྐར་མས་འཇལ་གྱིན་ཡོད་ལ།ཁྱིམ་བདག་གི་རེ་བ་ཡང་སྐར་མ་ཁོ་ན་ལ་བཅངས་ཡོད།འདི་ནི་སློབ་གསོའི་ཐད་ཀྱི་གོལ་ནོར་གྱི་གནད་དོན་ཆེ་ཤོས་ཤིག་སྟེ།སྤྱིར་སློབ་མའི་བཟང་ངན་དང་འཇོན་ཐང་གི་ཚད་ནི་སྤྱི་ནས་ཀུན་སྤྱོད་དང་སློབ་སྦྱོང་།སྒྲིག་ལམ།གཙང་སྦྲ་སོགས་ལ་བལྟ་དགོས་ཤིང་།བྱེ་བྲག་ཏུ་སློབ་སྦྱོང་ལ་མཚོན་ནའང་།སློབ་སྦྱོང་གི་འབྲས་བུ་ནི་སྐར་འབྲས་ཁོ་ནར་བལྟ་མི་རུང་བར་སློབ་ཁྲིད་ལ་གཟབ་ནན་གྱིས་ཉན་མིན་དང་།དྲི་བ་དང་དོགས་སློང་བྱེད་ཕོད་མིན།ལས་བྱ་ཞིབ་ཚགས་ཡིན་མིན་དང་ཡིག་གཟུགས་གྲ་དག་མིན།བསམ་གཞིག་དང་དབྱེ་ཞིབ་ཀྱི་ནུས་པ་ཡོད་མེད་སོགས་ལ་བལྟ་དགོས་ཤིང་།གཞན་ཡང་གླུ་དབྱངས་དང་ཞབས་བྲོ།རྩལ་སྦྱང་སོགས་རིག་རྩལ་ལ་དགའ་མོས་ཡོད་པའམ་དེ་དག་གི་འབྲས་བུའི་ཕྱོགས་ལའང་བལྟ་རུང་བ་ཡིན།དེ་བས།ང་ཚོས་སློབ་མའི་བཟང་ངན་དང་འཇོན་ཐང་གི་ཚད་ནི་སྐར་མ་ཁོ་ནས་མཚོན་མི་རུང་བ་ཤེས་དགོས་པར་མ་ཟད།སློབ་མ་ཡོངས་ལ་གནས་ཚུལ་དེ་གསལ་པོར་རྟོགས་སུ་འཇུག་དགོས།སློབ་མའི་བཟང་ངན་དང་འཇོན་ཐང་གི་ཚད་སྐར་འབྲས་ཁོ་ནས་ཚད་འཇལ་ན།དགེ་རྒན་གྱིས་སློབ་མའི་རྨང་གཞི་སྲ་བརྟན་དུ་གཏོང་བ་ཕར་ཞོགསློབ་མའི་ཕྱོགས་ཡོངས་ཀྱི་ནུས་པ་སྔོག་འདོན་དང་འཕེལ་རྒྱས་སུ་གཏོང་བ་ལའང་འདང་ཅི་ཡང་མི་རྒྱག་པར་སྐར་འབྲས་ཁོ་ན་ལེན་ཐབས་ལ་འབད་པ་དང་།སློབ་མས་ཀྱང་རྒྱུགས་འབྲས་ཁོ་ནར་འབད་པ་བྱེད་པས།དེ་ནི་ངེས་པར་བསྒྱུར་བཅོས་བྱེད་དགོས་པ་ནི་ཁ་ཚ་དགོས་གཏུགས་ཀྱི་དོན་ཞིག་གོ།།